جمیل زبیری

جمیل زبیری (پیدائش: 30 نومبر 1925ء - وفات: 17 دسمبر 2011ء ) پاکستان سے تعلق رکھنے والے اردو زبان کے ادیب، افسانہ نگار، سفرنامہ نگار، ناول نگار، براڈکاسٹر اور مترجم تھے۔ جمیل زبیری 30 نومبر 1925ء کو مارہرہ، ضلع ایٹہ، اتر پردیش، برطانوی ہندوستان میں پیدا ہوئے۔ ان کے والد کا نام محمد خلیل زبیری تھا۔ جمیل نے سینٹ جانس کالج آگرہ سے بی اے پاس کیا۔ تقسیم ہند کے بعد پاکستان منتقل ہو گئے اور کراچی میں سکونت اختیار کی۔ ملازمت کا آغاز ریڈیو پاکستان سے کیا اور اسی محکمہ میں مدت ملازمت مکمل کرنے کے بعد ڈپٹی کنٹرولر کے عہدے سے سبکدوش ہوئے۔انہوں نے متعدد کتب یادگار چھوڑیں ہیں جن میں  زرد پتے (افسانے)، لمحوں کی دہلیز (افسانے)، زینی (ناول)، رفتارِ حیات (خاکے)، یاد خزانہ (خودنوشت) شامل ہیں۔ ان کے سفرناموں میں موسموں کا عکس (ہندوستان)، دھوپ کنارا (لندن، کینیڈا، امریکا) اور مکران:سفر اور سفرنامہ شائع ہو چکے ہیں۔ انہوں نے انگریزی اور بلوچی زبان کی کتابوں کے اردو میں تراجم بھی کیے جن میں سرکش (خودنوشت، مارگریٹ ٹروڈو، بلوچی لوک کہانیاں، دائمی مسرت کا حصول (برٹرینڈ رسل) شامل ہیں۔ 17 دسمبر 2011ء کو کراچی، پاکستان میں وفات پا گئے۔ وہ کراچی کے سی او ڈی قبرستان میں آسودہ خاک ہیں۔

حوالہ جات 

1925ء کی پیدائشیں
17 دسمبر کی وفیات
 اتر پردیش میں پیدا ہونے والی شخصیات
پاکستانی مسلم شخصیات
ضلع ایٹہ کی شخصیات
کراچی میں وفات پانے والی شخصیات
پاکستانی ناول نگار
اردو افسانہ نگار
پاکستانی سفر نامہ نگار
بیسویں صدی کے پاکستانی افسانہ نگار
پاکستانی مرد افسانہ نگار
پاکستانی مترجمین
پاکستانی آپ بیتی نگار
اردو سفر نامہ نگار
اردو خاکہ نگار
پاکستانی یاداشت نگار
ڈاکٹر بھیم راو امبیڈکر یونیورسٹی کے فارغین